CELEX: 32012D0003(01)
Language: bg
Date: 2012-03-05 00:00:00
Title: 2012/153/ЕС: Решение на Европейската централна банка от 5 март 2012 година относно допустимостта на търгуеми дългови инструменти, емитирани или изцяло гарантирани от Република Гърция в контекста на предложението на Република Гърция за обмен на дълг (ЕЦБ/2012/3)

16.3.2012   
            
            
               BG
            
            
               Официален вестник на Европейския съюз
            
            
               L 77/19
            
         РЕШЕНИЕ НА ЕВРОПЕЙСКАТА ЦЕНТРАЛНА БАНКА
   от 5 март 2012 година
   относно допустимостта на търгуеми дългови инструменти, емитирани или изцяло гарантирани от Република Гърция в контекста на предложението на Република Гърция за обмен на дълг
   (ЕЦБ/2012/3)
   (2012/153/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 127, параграф 2, първо тире от него,
   като взе предвид Устава на Европейската система на централните банки и на Европейската централна банка, и по-специално член 3.1, първо тире, член 12.1, член 18 и член 34.1, второ тире,
   като взе предвид Насоки ЕЦБ/2011/14 от 20 септември 2011 г. относно инструментите и процедурите на паричната политика на Евросистемата (1), и по-специално раздели 1.6, 6.3.1 и 6.3.2 от приложение I към тях,
   като има предвид, че:
   
               (1)
            
            
               Предвид изключителните обстоятелства, преобладаващи на финансовите пазари, и нарушението на обичайната пазарна оценка на ценните книжа, емитирани или гарантирани от Република Гърция, Управителният съвет прие Решение ЕЦБ/2010/3 от 6 май 2010 г. относно временни мерки във връзка с допустимостта на търгуеми дългови инструменти, емитирани или гарантирани от гръцкото правителство (2). Това решение временно суспендира минималните изисквания за праговете за кредитно качество на Евросистемата, посочени в рамковите правила за кредитна оценка на Евросистемата за определени търгуеми активи в раздел 6.3.2 от приложение I към Насоки ЕЦБ/2011/14. Решение ЕЦБ/2012/2 (3) отмени Решение ЕЦБ/2010/3 поради отрицателното въздействие върху кредитните рейтинги, присъдени на такива дългови инструменти, на предложението за обмен на дълг, във връзка с участието на частния сектор, на държателите на търгуеми дългови инструменти, емитирани или гарантирани от гръцкото правителство.
            
         
               (2)
            
            
               На 21 юли 2011 г. държавните и правителствените ръководители на държавите-членки на еврозоната и институциите на Съюза обявиха мерки за стабилизиране на публичните финанси на Гърция, които включваха техния ангажимент да предоставят подобрение на обезпечения за укрепване на качеството на търгуеми дългови инструменти, емитирани или гарантирани от Република Гърция. Управителният съвет реши, че такова подобрение на обезпечения следва да се предоставя от Република Гърция в полза на националните централни банки (НЦБ).
            
         
               (3)
            
            
               Управителният съвет реши, че праговете за кредитно качество на Евросистемата се суспендират по отношение на търгуемите дългови инструменти, емитирани или изцяло гарантирани от Република Гърция, които са обхванати от подобрението на обезпечения,
            
         ПРИЕ НАСТОЯЩОТО РЕШЕНИЕ:
   Член 1
   Допустимост на търгуеми дългови инструменти, емитирани или изцяло гарантирани от Република Гърция в контекста на предложението на Република Гърция за обмен на дълг
   1.   Използването, като обезпечения за кредитни операции на Евросистемата, на търгуеми дългови инструменти, емитирани или изцяло гарантирани от Република Гърция, които не удовлетворяват минималните изисквания за праговете за кредитно качество, посочени в рамковите правила за кредитна оценка на Евросистемата за определени търгуеми активи в раздел 6.3.2 от приложение I към Насоки ЕЦБ/2011/14, но изпълняващи другите изисквания за допустимост, посочени в приложение I към Насоки ЕЦБ/2011/14, зависи условно от предоставянето от Република Гърция на НЦБ на подобрение на обезпечения под формата на схема за обратно изкупуване.
   2.   Търгуемите дългови инструменти, посочени в параграф 1, остават допустими за времетраенето на подобрението на обезпечения.
   Член 2
   Влизане в сила
   Настоящото решение влиза в сила на 8 март 2012 г.
   
      Съставено във Франкфурт на Майн на 5 март 2012 година.
      
         
            Председател на ЕЦБ
         
         Mario DRAGHI
      
   
   
      (1)  ОВ L 331, 14.12.2011 г., стр. 1.
   
      (2)  ОВ L 117, 11.5.2010 г., стр. 102.
   
      (3)  ОВ L 59, 1.3.2012 г., стр. 36.